钦定古今图书集成/明伦汇编/官常典/第359卷 > 汤兆京
## 钦定古今图书集成/明伦汇编/官常典/第359卷 > 汤兆京

按《明外史》本传：“兆京，字伯闳，宜兴人。万历二十年进
士。除丰城知县，治最，征授御史。连劾礼部侍郎朱国
祚、蓟辽总督万世德，帝不问。巡视西城贵妃宫，阉竖
涂辱礼部侍郎敖文祯，兆京弹劾，杖配南京。时矿税
繁兴，奸人竞言利，有谓开海外机易山，岁可获金四
十万者。有请征徽、宁诸府契税粥高淳诸县草场者”，
帝意俱向之。兆京偕同官金忠士、史学迁、温如璋交
章力谏，不报。出按宣府、大同，请罢税使张晔、矿使王
虎、王忠，亦不纳。掌河南道，佐孙丕扬典京察，所谴黜
皆当。而被黜者之党争相攻击，兆京亦十馀疏应之。
其词直，卒无以夺也。详具《丕扬传》中。寻出按顺天诸
府。守陵中宫李浚诬军民盗陵木，逮系无虚日。兆京
按宣府时奏之，浚亦诬讦兆京。帝遣使按验，事已白。
而诸被系者犹未释，兆京悉纵遣之。东厂太监卢爱
纵其下横都市，兆京论如法。还，复掌河南道。福王久
不之国，兆京倡给事御史伏阙固请，卒不得命。南京
阙提学御史，吏部尚书赵焕调浙江巡按，吕图南补
之。寻以年例出三御史于外，皆不咨都察院。兆京引
故事力争。图南之调，为给事中周永春劾，弃官归。兆京及御史王时熙、汪有功为图南申雪，语侵永春，并
及焕。二人连章辨，兆京亦争之强。帝欲安焕为，稍夺
兆京俸。兆京以不得其职，拜疏径归。御史李邦华、周
起元、孙居相遂助兆京攻焕，帝亦夺其俸，然焕亦引
去。兆京居官廉正，遇事慷慨。其时党势已成，正人多
见𬺈龁，兆京力维持其间，清议倚以为重。屡遭排击，
卒无能一言污之者。天启中，赠太仆少卿。